PNL și USR și-ar putea uni forțele pentru a o învinge pe Gabriela Firea în Capitală. Aflat într-o vizită în județul Vâlcea, Ludovic Orban a declarat că liberalii nu exclud scenariul unui candidat comun pentru București.

PNL își propune să își stabilească, până la 1 martie, candidații pentru funcția de primar, în toate localitățile țării, pentru ca ulterior să înceapă campania de strângere de semnături.

„Vom face o analiză, vom efectua un sondaj de opinie cu reprezentativitate şi la nivelul Bucureştiului, dar şi la nivelul fiecărui sector. Vom testa candidaţii noştri. De asemenea, vom testa şi alţi candidaţi şi vom lua o decizie în funcţie de datele pe care le vom obţine din această amplă analiză sociologică”, a spus Ludovic Orban, citat de Agerpres.

Întrebat despre posibilitatea ca a Nicuşor Dan să intre în această analiză sociologică, liderul PNL spune că vor fi testaţi toţi potenţialii candidaţi, pe diferite scenarii posibile.